KOMISIJOS SPRENDIMAS
2004 m. spalio 14 d.
dėl tam tikrų užkrečiamųjų spongiforminių encefalopatijų (USE) likvidavimo ir stebėsenos programų, kurioms 2005 m. gali būti skirtas Bendrijos finansinis įnašas, sąrašo
(pranešta dokumentu Nr. K(2004) 4011)
(2004/696/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 24 straipsnio 5 dalį,
kadangi:
(1)
kai kurios valstybės narės Komisijai pateikė tam tikrų užkrečiamųjų spongiforminių encefalopatijų (USE) likvidavimo ir stebėsenos programas, kurioms jos nori iš Bendrijos gauti finansinį įnašą.
(2)
Pagal 1999 m. gegužės 17 d. Tarybos reglamentą (EB) Nr. 1258/1999 dėl bendrosios žemės ūkio politikos finansavimo (2), gyvūnų ligų likvidavimo ir stebėsenos programos yra finansuojamos iš Europos žemės ūkio orientavimo ir garantijų fondo Garantijų skyriaus. Finansinės kontrolės tikslu taikomi to reglamento 8 ir 9 straipsniai.
(3)
2001 m. gegužės 22 d. Europos Parlamento ir Tarybos reglamente (EB) Nr. 999/2001, nustatančiame tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (3), yra numatytos galvijų, ožkų ir avių USE stebėsenos ir likvidavimo taisyklės.
(4)
Sudarant USE likvidavimo ir stebėsenos programų, kurioms 2005 m. gali būti skirtas Bendrijos finansinis įnašas, sąrašus ir kiekvienai programai nustatant siūlytiną normą ir didžiausią įnašo sumą, reikėtų atsižvelgti į kiekvienos programos Bendrijos interesą ir į turimų asignavimų sumą.
(5)
Valstybės narės Komisijai pateikė informaciją, kuri leidžia įvertinti Bendrijos interesą skiriant finansinį įnašą 2005 m. programoms.
(6)
Komisija apsvarstė visas programas veterinariniu ir finansiniu aspektais ir mano, kad šios programos turėtų būti įtrauktos į programų, kurioms 2005 m. gali būti skirtas Bendrijos finansinis įnašas, sąrašus. Įnašas dėl USE stebėsenos skiriamas greitai atliekamiems testams, o dėl USE likvidavimo - gyvūnų, kurių testas buvo teigiamas, sunaikinimui ir gyvūnų genotipavimui.
(7)
Atsižvelgiant į šių priemonių svarbą visuomenės ir gyvūnų sveikatai ir į tai, kad šios stebėsenos programos yra įvestos neseniai palyginti su tradicinėmis likvidavimo programomis ir yra privaloma tvarka taikytinos visose valstybėse narėse, reikėtų užtikrinti didelę finansinę Bendrijos paramą.
(8)
Todėl reikėtų priimti programų, kurioms 2005 m. gali būti skirtas Bendrijos finansinis įnašas, sąrašą, nustatyti šių įnašų normą ir didžiausią sumą.
(9)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. I priede išvardytoms USE (galvijų kempinligės BSE ir skrepi) stebėsenos programoms 2005 m. gali būti skirtas Bendrijos finansinis įnašas.
2. Kiekvienai 1 dalyje nurodytai programai Bendrijos finansinio įnašo siūloma norma ir didžiausia suma yra tokia, kaip išvardyta I priede.
2 straipsnis
1. II priede išvardytoms galvijų kempinligės BSE likvidavimo programoms 2005 m. gali būti skirtas Bendrijos finansinis įnašas.
2. Kiekvienai 1 dalyje nurodytai programai Bendrijos finansinio įnašo siūloma norma ir didžiausia suma yra tokia, kaip nurodyta II priede.
3 straipsnis
1. III priede išvardytoms skrepi likvidavimo programoms 2005 m. gali būti skirtas Bendrijos finansinis įnašas.
2. Kiekvienai 1 dalyje nurodytai programai Bendrijos finansinio įnašo siūloma norma ir didžiausia suma yra tokia, kaip nurodyta III priede.
4 straipsnis
Šis sprendimas skirtas valstybėms narėms.
Priimta Briuselyje,2004 m. spalio 14 d.